1998 januárjában az angol élvonalban szereplő Leicester City együtteséhez igazolt. Kétszer jutott csapatával a Ligakupa döntőjébe, 1999-ben csereként lépett pályára a Tottenham Hotspur ellen 1– 0-ra elveszített fináléban a Wembley Stadionban, míg egy évvel később végig a kispadon ült a Tranmere Rovers elleni 2–1-es győztes döntő alkalmával. A klub szurkolóinak egyik kedvence volt megalkuvást nem tűrő játéka miatt, egy alkalommal, az 1998–1999-es Ligakupa-sorozatban a Crystal Palace ellen pedig a kapuba is beállt, miután Pegguy Arphexad és Tim Flowers egyaránt lesérült, csapatának pedig nem maradt több cserelehetősége.